
ONESNAŽENJE CEST 

Občinski redarji in občinski inšpektorji Skupne občinske uprave občin v Spodnjem Podravju v jesenskih mesecih, to je v obdobju intenzivnejših del na obdelovalnih površinah in povečanemu številu gradbenih ali vzdrževalnih del, pogosteje nadzirajo stanje čistoče občinskih cest in državnih cest v naselju, na območju vseh občin iz naše krajevne pristojnosti. 
Večji del kmetijskih površin leži neposredno ob lokalnih in regionalnih cestah ali ob kolesarskih stezah in kolesarskih poteh, ki jih je ponekod treba z delovnim strojem ali motornim vozilom tudi prečkati. Zato je nujno potrebno pred vključevanjem v promet na javno prometno površino, očistiti kolesa traktorjev in druge kmetijske opreme. V zadnjem obdobju ugotavljamo, da je ta skrb in obveznost pri posameznikih opuščena in posledično na prometne površine nanašajo večji kosi zemlje ali drugega materiala. Gre za stanja, ki jih nadzorni organi ugotavljajo neposredno na terenu ali sprejemajo prijave o večjih onesnaženjih ceste.
Redki posamezniki to obveznost namenoma opustijo in posledično na cesto navozijo večje kose zemlje, blata ali drugega materiala, navoženi material pa cesto zaradi visoke vlažnosti zraka, hitro naredi spolzko in nevarno za ostale udeležence v cestnem prometu. 
Pri tem je potrebno poudariti, da večji del voznikov spoštuje to obveznost in skrbi za varnost ostalih udeležencev v prometu.
Vse voznike pozivamo, da po koncu del na obdelovalnih površinah ali gradbiščih, preden se vključijo v promet očistijo večje kose zemlje in blata s koles. 

V primeru, da kljub temu pride do onesnaženja vozišča javne ceste, je potrebno onesnaženje čim prej,  odpraviti ter poskrbeti, da je nevarni del ceste do odprave nevarnosti ustrezno označen s prometno signalizacijo, ki druge voznike opozarja na nevarnost.

V 6. členu Zakona o cestah (ZCes-2) so določene prepovedi ogrožanja varne uporabe javne ceste. V prvi točki drugega odstavka 6. člena so določene prepovedi dejanj na cestnem zemljišču javne ceste (prejšnji izraz »cestni svet«), v drugi točki drugega odstavka 6. člena ZCes-2, pa so določene prepovedi onesnaženja cestišča javne ceste, ki določa: 
» Na cestišču javne ceste je prepovedano:

· razsipati sipek material, razen posipnih materialov v času izvajanja zimske službe, nanašati blato ali ga kako drugače onesnaževati;

· puščati sneg ali led, ki pade ali zdrsne nanj;

· onesnažiti cestišče z olji in mazili ali drugimi snovmi;

· vlačiti hlode, veje, skale in podobne predmete kot tudi pluge, brane in drugo kmetijsko orodje ter druge dele tovora;

· razlivati tekočine.«
Tretji odstavek 6. člena  ZCes-2 določa, da mora voznik preden se vključi v promet na javno cesto s kolovozne poti, nekategorizirane ceste,…..odstraniti z vozila zemljo ali blato, ki bi onesnažilo vozišče.
Predpisana globa, zaradi neupoštevanja navedenih določb je 500 evrov za posameznika in 2000 evrov za pravno osebo, samostojnega podjetnika in posameznika, ki samostojno opravlja dejavnost. Pristojnost za nadzor teh določb pa imajo poleg policije tudi občinski redarji in občinski inšpektorji.
                                                                                                                             Robert Brkič, 
                                                                                                               vodja medobčinskega redarstva

